KOMMISSIONENS BESLUTNING af 3. november 1997 om ændring af beslutning 93/242/EØF om indførsel til Fællesskabet af visse levende dyr og produkter heraf med oprindelse i visse europæiske lande på baggrund af mund- og klovesygesituationen (EØS-relevant tekst) (97/782/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved direktiv 96/43/EF (2), særlig artikel 19, stk. 7, og

ud fra følgende betragtninger:

I henhold til Kommissionens beslutning 93/242/EØF af 30. april 1993 om indførsel til Fællesskabet af visse levende dyr og produkter heraf med oprindelse i visse europæiske lande på baggrund af mund- og klovesygesituationen (3), senest ændret ved beslutning 96/730/EF (4), er det forbudt at indføre levende dyr af modtagelige arter fra og gennem en række lande, herunder Forbundsrepublikken Jugoslavien og Den Tidligere Jugoslaviske Republik Makedonien; ifølge nævnte beslutning er det på visse betingelser tilladt at indføre fersk kød og visse kødprodukter fra og gennem disse lande;

de græske myndigheder har officielt anmodet Kommissionen om tilladelse til forsendelse af levende dyr gennem Forbundsrepublikken Jugoslavien og Den Tidligere Jugoslaviske Republik Makedonien; for at støtte et positivt kommissionsforslag har Grækenland givet oplysninger om administrative procedurer og veterinærkontrol ved dyrs ankomst til Grækenland via disse to lande;

der har ikke været indberettet nogen tilfælde af mund- og klovesyge siden august 1996 i Forbundsrepublikken Jugoslavien og siden juli 1996 i Den Tidligere Jugoslaviske Republik Makedonien;

i Rådets beslutning 79/542/EØF (5), senest ændret ved Kommissionens beslutning 97/736/EF (6), opstilles der en liste over tredjelande, hvorfra medlemsstaterne tillader indførsel af kvæg, svin, dyr af hestefamilien, får og geder, fersk kød og kødprodukter;

på grundlag af dyresundhedssituationen kan beslutning 93/242/EØF derfor ændres, så det bliver tilladt at sende levende dyr gennem Forbundsrepublikken Jugoslavien og Den Tidligere Jugoslaviske Republik Makedonien;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 93/242/EØF foretages følgende ændringer:

1) I artikel 2 indsættes som stk. 3:

»3. Uanset stk. 1 og 2:

a) kan medlemsstaterne sende levende dyr af kvæg-, fåre-, gede- og svinerace og andre klovbærende dyr til Grækenland via Forbundsrepublikken Jugoslavien og Den Tidligere Jugoslaviske Republik Makedonien;

b) kan en medlemsstat modtage levende dyr af kvæg-, fåre-, gede- og svinerace og andre klovbærende dyr, der kommer fra andre medlemsstater og fra et tredjeland på listen i beslutning 79/542/EØF via Forbundsrepublikken Jugoslavien og Den Tidligere Jugoslaviske Republik Makedonien;

c) skal en medlemsstat, der modtager levende dyr af kvæg-, fåre-, gede- og svinerace og andre klovbærende dyr, som er blevet transporteret via Forbundsrepublikken Jugoslavien og Den Tidligere Jugoslaviske Republik Makedonien, sørge for, at dyrene har passeret veterinærgrænsekontrolstedet i Tomba (Forbundsrepublikken Jugoslavien), Prescevo (Den Tidligere Jugoslaviske Republik Makedonien) og Evzony i Grækenland.«

2) I bilag A:

- udgår »Serbien« og »Montenegro«

- indsættes »Forbundsrepublikken Jugoslavien«.

Artikel 2

Denne beslutning er rettet til medlemsstaterne.

Udfærdiget i Bruxelles, den 3. november 1997.

På Kommissionens vegne

Franz FISCHLER

Medlem af Kommissionen

(1) EFT L 373 af 31. 12. 1990, s. 1.

(2) EFT L 162 af 1. 7. 1996, s. 1.

(3) EFT L 110 af 4. 5. 1993, s. 36.

(4) EFT L 331 af 20. 12. 1996, s. 49.

(5) EFT L 146 af 14. 6. 1979, s. 15.

(6) EFT L 295 af 29. 10. 1997, s. 37.